SL Uradni list Evropske unije L 163/40

SKLEP SVETA (EU) 2015/1027

z dne 23. junija 2015

o pravilih, ki se uporabljajo za strokovnjake, dodeljene generalnemu sekretariatu Sveta, in razveljavitvi Sklepa 2007/829/ES

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 240(2) Pogodbe,

ob upoštevanju naslednjega:

(1) Z dodeljevanjem strokovnjakov generalnemu sekretariatu Sveta (v nadaljnjem besedilu: GSS) se lahko prispeva k uresničevanju njegovega cilja – podpora Evropskemu svetu in Svetu v skladu s členom 235(4) oziroma členom 240(2) Pogodbe o delovanju Evropske unije (PDEU) –, saj lahko strokovnjaki s svojo visoko ravnjo znanja in poklicnih izkušenj pomagajo GSS, zlasti na področjih, kjer tovrstno strokovno znanje ni neposredno na razpolago.

(2) Izmenjavo poklicnih izkušenj in znanja na področju evropskih politik bi bilo treba podpreti z začasnim dodeljevanjem strokovnjakov iz javnih sektorjev držav članic (dodeljeni nacionalni strokovnjaki; v nadaljnjem besedilu: DNS) ali javnih medvladnih organizacij (v nadaljnjem besedilu: MVO).

(3) Pričakuje se, da bodo DNS med dodelitvijo GSS pridobili znanje, ki jim bo pomagalo pri opravljanju nalog v okviru prihodnjih predsedstev Sveta.

(4) Pravice in dolžnosti strokovnjakov bi morale zagotavljati, da svoje naloge izvršujejo izključno v interesu GSS.

(5) Zaradi začasne narave njihovih nalog in njihovega posebnega statusa strokovnjaki ne bi smeli prevzemati odgovornosti v imenu GSS za izvajanje njegovih pooblastil javnega prava, kakor so določene v Pogodbah, razen v primeru odstopanj, določenih v tem sklepu.

(6) Določiti bi bilo treba pogoje zaposlitve strokovnjakov, ki bi jih bilo treba uporabljati ne glede na izvor odobrenih proračunskih sredstev za kritje odhodkov.

(7) S pravili, določenimi v tem sklepu, bi morali nadomestiti pravila iz Sklepa Sveta 2007/829/ES (1), zato bi bilo navedeni sklep treba razveljaviti brez poseganja v njegovo nadaljnjo uporabo za vse dodelitve, ki bodo v trenutku začetka veljavnosti tega sklepa že v teku.

(8) Z Uredbo (EU, Euratom) št. 1023/2013 Evropskega parlamenta in Sveta (2) so bili spremenjeni Kadrovski predpisi za uradnike Evropske unije in Pogoji za zaposlitev drugih uslužbencev Evropske unije (v nadaljnjem besedilu: Kadrovski predpisi) in zlasti delovni pogoji, dopusti in izračun nadomestil, določen v Prilogi VII h Kadrovskim predpisom –

SPREJEL NASLEDNJI SKLEP:

POGLAVJE I

SPLOŠNE DOLOČBE

Člen 1

Področje uporabe

1. Pravila iz tega sklepa se uporabljajo za strokovnjake, dodeljene GSS v interesu Evropskega sveta in Sveta, ki izpolnjujejo pogoje iz člena 2 in so bodisi:

(a) dodeljeni nacionalni strokovnjaki (v nadaljnjem besedilu: DNS), kar vključuje strokovnjake, ki jih dodeli: (i) javna uprava države članice na nacionalni ali regionalni ravni; (ii) ob odobritvi GSS, ki se opravi za vsak primer posebej, delodajalec, ki ni javna uprava države članice na nacionalni ali regionalni ravni, če interesi GSS kot začasni ukrep upravičujejo vključitev specifičnih izkušenj, pod pogojem, da je ta delodajalec: — neodvisna univerza ali raziskovalna organizacija, katere cilj ni pridobivanje dobička za razdelitev, ali — del javnega sektorja, kakor ga določa nacionalno pravo tega delodajalca. DNS se lahko dodelijo v okviru brezplačne dodelitve;

(b) strokovnjaki v okviru brezplačne dodelitve, ki jih dodelijo javne medvladne organizacije (v nadaljnjem besedilu: MVO) (z izjemo organov Unije v smislu člena 1a(2) Kadrovskih predpisov), če je potreben prenos specifičnega znanja ali strokovnega znanja.

2. Členi 18, 19 in 20 se ne uporabljajo za strokovnjake v okviru brezplačne dodelitve.

Člen 2

Pogoji za dodelitev

Da jih je mogoče dodeliti GSS, strokovnjaki:

1. so bili stalno ali pogodbeno zaposleni pri svojem delodajalcu vsaj 12 mesecev pred njihovo dodelitvijo;

2. v obdobju dodelitve ostanejo zaposleni pri svojem delodajalcu;

3. imajo vsaj tri leta delovnih izkušenj, pridobljenih na delovnem mestu s polnim delovnim časom, z upravnih, znanstvenih, tehničnih, svetovalnih ali nadzornih funkcij, ki zadevajo izvajanje dodeljenih nalog. Pred dodelitvijo delodajalec posreduje GSS potrdilo o zaposlitvi strokovnjaka, ki se nanaša na predhodnih 12 mesecev;

4. so državljani države članice. Z odstopanjem od prvega pododstavka te točke lahko MVO dodelijo strokovnjake, ki niso državljani države članice; v takšnih izjemnih primerih GSS zagotovi, da ni navzkrižja interesov ter da se zaščitita neodvisnost in doslednost politik in dejavnosti GSS;

5. imajo za opravljanje svojih nalog temeljito znanje enega uradnega jezika Unije in zadovoljivo znanje drugega jezika.

Člen 3

Izbirni postopek

1. Strokovnjake se izbere po odprtem in preglednem postopku, katerega praktične podrobnosti se določijo v skladu s členom 32.

Brez poseganja v člen 2(4) se kot strokovnjaki dodelijo državljani držav članic na kar najširši možni geografski osnovi. Države članice sodelujejo z GSS, da v največji možni meri zagotovijo ravnotežje med moškimi in ženskami ter upoštevajo načelo enakih možnosti.

2. Razpis za prijavo interesa se pošlje stalnim predstavništvom držav članic ali MVO, kakor je ustrezno. V razpisu se navedejo opisi delovnih mest, izbirna merila in rok za oddajo vlog.

3. Stalna predstavništva držav članic ali kadrovske službe MVO vse prijave posredujejo GSS.

4. GSS lahko v ustrezno utemeljenih in izjemnih okoliščinah v interesu Evropskega sveta odloči, da se strokovnjak izbere brez upoštevanja izbirnih postopkov iz odstavkov 1, 2 in 3.

5. Pri dodeljevanju strokovnjakov se upoštevajo posebne zahteve in proračunske zmogljivosti GSS.

6. GSS pripravi individualen dosje za strokovnjaka. Ta dosje vsebuje ustrezne upravne informacije.

Člen 4

Upravni postopek za dodelitev

1. Dodelitev se izvede z izmenjavo pisem med generalnim direktorjem administracije GSS in stalnim predstavništvom zadevne države članice ali MVO, kakor je ustrezno. Stalno predstavništvo se obvesti tudi o vseh dodelitvah državljanov zadevne države članice iz MVO. V izmenjavi pisem se navedeta kraj dodelitve in funkcionalna skupina, v katero se razvrsti strokovnjak (AD ali AST, kakor je določeno v Kadrovskih predpisih). V izmenjavi pisem se navedeta tudi strokovnjakov nadrejeni v generalnem direktoratu, direktoratu, enoti ali službi, kamor je strokovnjak dodeljen, ter podroben opis nalog, ki jih bo opravljal. Izmenjavi pisem se priloži kopija pravil, ki se uporabljajo za strokovnjaka.

2. Kratkotrajna brezplačna dodelitev strokovnjakov iz poglavja IV se lahko odobri za vsak primer posebej. Pri tej odobritvi se upoštevajo kraj zaposlitve strokovnjaka, generalni direktorat, kateremu se strokovnjak dodeli, geografska uravnoteženost iz drugega pododstavka člena 3(1) in predlagane naloge.

Člen 5

Trajanje dodelitve

1. Trajanje dodelitve ni krajše od šestih mesecev in daljše od dveh let. Lahko se zaporedoma podaljša, pri čemer skupno trajanje ne presega štirih let.

Generalni direktor administracije GSS lahko po izteku najdaljšega obdobja štirih let iz prvega pododstavka izjemoma – na prošnjo zadevnega generalnega direktorja GSS in ob predhodnem soglasju delodajalca – odobri eno ali več podaljšanj dodelitve za do dve dodatni leti.

2. Trajanje dodelitve se določi na začetku v izmenjavi pisem iz člena 4(1). Enak postopek se uporablja v primeru obnove ali podaljšanja trajanja dodelitve.

3. Strokovnjak, ki je že bil dodeljen GSS, je lahko ponovno dodeljen pod naslednjimi pogoji:

(a) še naprej izpolnjuje pogoje za dodelitev iz člena 2;

(b) od konca predhodnega obdobja dodelitve je minilo vsaj šest let, vključno z morebitnimi obnovami in podaljšanji, ali od kakršne koli naknadne pogodbe o zaposlitvi pri GSS. Ta določba ne preprečuje, da GSS prej kot v šestih letih po koncu predhodnega obdobja dodelitve sprejme dodelitev strokovnjaka, katerega predhodna dodelitev, vključno z morebitnimi obnovami in podaljšanji, je trajala manj kot šest let, vendar pa nova dodelitev v tem primeru ne sme trajati dlje od preostalega dela šestletnega obdobja predhodne dodelitve.

Člen 6

Obveznosti delodajalca

V celotnem obdobju dodelitve strokovnjakov delodajalec še naprej:

1. plačuje strokovnjakovo plačo;

2. ohrani odgovornost za vse socialne pravice strokovnjaka, zlasti v zvezi s socialno varnostjo, zavarovanjem in pokojnino, ter

3. ob upoštevanju točke (d) člena 10(2) ohranja upravni status strokovnjaka kot stalnega uradnika ali pogodbenega uslužbenca in o vseh spremembah upravnega statusa strokovnjaka obvešča generalni direktorat za administracijo GSS.

Člen 7

Naloge

1. Strokovnjaki pomagajo uradnikom GSS in drugemu osebju ter izvajajo naloge, ki so jim zaupane.

Funkcije, ki jih opravlja strokovnjak, se določijo v medsebojnem dogovoru med GSS in delodajalcem:

(a) v skladu z interesi službe GSS, kamor je strokovnjak dodeljen, in

(b) ob upoštevanju strokovnjakovih kvalifikacij.

2. Naloge, ki se zaupajo strokovnjaku, lahko med drugim zajemajo analize, študije, izmenjavo znanja med upravami, vodenje projektov in pomoč delovnim skupinam in pripravljalnim odborom GSS.

Ne glede na prvi pododstavek odstavka 1 in prvi pododstavek tega odstavka lahko generalni sekretar, potem ko se prepriča, da ne obstaja nikakršno navzkrižje interesov, na predlog generalnega direktorja službe, kateri je dodeljen strokovnjak, slednjemu zaupa posebne naloge in ga pooblasti za izvedbo ene ali več posebnih službenih poti.

3. Strokovnjak sodeluje na službenih poteh in sestankih le:

(a) če spremlja uradnika GSS ali drugega člana osebja ali

(b) kot opazovalec ali zgolj v informativne namene, če se službene poti ali sestanka udeleži sam.

Strokovnjak v imenu GSS ne prevzema nikakršnih zunanjih obveznosti, razen če mu generalni direktor zadevne službe GSS v skladu z ureditvami za izvajanje tega sklepa za to podeli posebno pooblastilo.

4. Za potrditev rezultatov nalog, ki jih izvaja strokovnjak, ostaja izključno odgovoren GSS.

5. Zadevne službe GSS, strokovnjakov delodajalec in strokovnjak si prizadevajo, da se v največji možni meri izogibajo vsakemu dejanskemu ali morebitnemu navzkrižju interesov v zvezi z nalogami strokovnjaka med dodelitvijo. V ta namen GSS pravočasno obvesti strokovnjaka in delodajalca o načrtovanih nalogah ter vsakega izmed njiju pozove, da pisno potrdita, da ni nobenega razloga, ki bi preprečeval dodelitev teh nalog strokovnjaku.

Od strokovnjaka se zahteva zlasti izjava o vsakem morebitnem navzkrižju interesov med njegovimi družinskimi razmerami (zlasti poklicne dejavnosti bližnjih družinskih članov ali članov razširjene družine ali kakršni koli pomembni finančni interesi njega samega ali članov ožje ali razširjene družine) in predlaganimi nalogami med dodelitvijo.

Delodajalec in strokovnjak se zavežeta, da bosta obvestila GSS o vsaki spremembi razmer med dodelitvijo, ki bi lahko povzročila kakršno koli navzkrižje interesov.

6. Če GSS meni, da narava nalog, ki so zaupane strokovnjaku, zahteva posebno previdnost glede varnosti, se pred dodelitvijo strokovnjaka izvede varnostno preverjanje.

7. V primeru neizpolnjevanja določb iz odstavkov 2, 3 in 5 tega člena lahko GSS prekine dodelitev strokovnjaka pod pogoji iz točke (c) člena 10(2).

Člen 8

Pravice in obveznosti strokovnjakov

1. V času dodelitve se strokovnjak vede pošteno. Pri tem zlasti velja:

(a) strokovnjak opravlja naloge, ki so mu dodeljene, in tudi sicer ravna upoštevajoč zgolj interese Evropskega sveta in Sveta. Pri opravljanju njegovih nalog zlasti ne sprejema nobenih navodil svojega delodajalca, katere koli vlade ali katere koli druge osebe, zasebnega podjetja ali javnega organa in ne izvaja dejavnosti zanje;

(b) strokovnjak se vzdrži vseh dejanj in zlasti kakršnega koli javnega izražanja mnenj, ki bi lahko škodovali ugledu funkcije, ki jo opravlja v GSS;

(c) vsak strokovnjak obvesti svojega nadrejenega, kadar se mora pri opravljanju svojih nalog izreči o zadevi, v obravnavi ali rešitvi katere ima osebne interese, ki bi lahko ogrozili njegovo neodvisnost;

(d) strokovnjak ne sme brez dovoljenja, pridobljenega v skladu s pogoji in pravili, ki veljajo v GSS, sam ali v sodelovanju z drugimi objaviti ali povzročiti objave kakršnega koli besedila, ki se nanaša na delovanje Unije. Dovoljenje se lahko zavrne le, kadar bi predvidena objava lahko ogrozila interese Unije;

(e) vse pravice iz kakršnega koli dela, ki ga strokovnjak opravi pri izvrševanju svojih nalog, se prenesejo na GSS;

(f) strokovnjak prebiva v kraju dodelitve ali v takšni oddaljenosti od njega, ki mu omogoča ustrezno opravljanje dodeljenih nalog;

(g) strokovnjak pomaga in svetuje nadrejenim, ki jim je bil dodeljen; pred temi nadrejenimi prav tako odgovarja za opravljanje nalog, ki so mu bile zaupane.

2. Strokovnjak ravna kar najbolj diskretno v času trajanja dodelitve in po njenem zaključku z vsemi dejstvi in informacijami, ki jih pridobi pri opravljanju svojih nalog ali v zvezi z njim. Nepooblaščenim osebam v nobeni obliki ne razkrije nobenega dokumenta ali informacije, ki v skladu s predpisi še ni bila razkrita javnosti, niti takih dokumentov ali informacij ne uporabi v osebno korist.

3. Strokovnjak je tudi po zaključku dodelitve dolžan pri opravljanju novih nalog ter sprejemanju določenih delovnih mest ali ugodnosti ravnati pošteno in diskretno.

Zato strokovnjak v treh letih po zaključku dodelitve GSS nemudoma obvesti o vseh funkcijah ali nalogah, ki bi lahko povzročile navzkrižje interesov z nalogami, ki jih je opravljal med dodelitvijo.

4. Za strokovnjaka veljajo varnostna pravila, ki veljajo v GSS, vključno s pravili o varstvu podatkov in pravili GSS o zaščiti omrežij. Za strokovnjaka veljajo tudi pravila o zaščiti finančnih interesov Unije.

5. V primeru neupoštevanja določb iz odstavkov 1, 2 in 4 tega člena med dodelitvijo lahko GSS v skladu s točko (c) člena 10(2) prekine dodelitev strokovnjaka.

6. Strokovnjak nemudoma pisno obvesti svojega nadrejenega, če se med dodelitvijo zave dejstev, na podlagi katerih sumi na obstoj:

(a) morebitnih nezakonitih dejavnosti, vključno z goljufijami ali korupcijo, škodljivih za interese Unije, ali

(b) vedenja v zvezi z izpolnjevanjem poklicnih obveznosti, ki bi lahko pomenilo hudo kršitev obveznosti uradnikov Unije ali strokovnjakov.

Ta odstavek se uporablja tudi v primeru, ko član institucije ali katera koli druga oseba, ki je v službi ali opravlja delo za institucijo, hudo krši podobne obveznosti.

7. Kadar nadrejeni prejme obvestilo iz odstavka 6 tega člena, sprejme ukrepe iz člena 22a(2) Kadrovskih predpisov. Za nadrejenega se v skladu s členom 4(1) tega sklepa uporabljajo členi 22a, 22b in 22c Kadrovskih predpisov. Te določbe se smiselno uporabljajo tudi za zadevnega strokovnjaka, s čimer se zagotovi spoštovanje njegovih pravic.

Člen 9

Začasna prekinitev dodelitve

1. GSS lahko na pisno zahtevo strokovnjaka ali delodajalca in ob soglasju slednjega dovoli začasno prekinitev dodelitve in opredeli pogoje te prekinitve. Med začasno prekinitvijo:

(a) se ne izplačujejo nadomestila iz člena 19;

(b) se stroški iz člena 20 povrnejo le, če gre za začasno prekinitev na zahtevo GSS.

2. GSS obvesti delodajalca in stalno predstavništvo zadevne države članice.

Člen 10

Prenehanje dodelitve

1. Ob upoštevanju odstavka 2 lahko dodelitev preneha na zahtevo GSS ali delodajalca s trimesečnim odpovednim rokom. Preneha lahko tudi na zahtevo strokovnjaka ob enakem odpovednem roku ter soglasju delodajalca in GSS.

2. V določenih izjemnih okoliščinah lahko dodelitev brez odpovednega roka preneha:

(a) s strani delodajalca, če je to potrebno zaradi bistvenih interesov delodajalca;

(b) na podlagi medsebojnega dogovora med GSS in delodajalcem na zahtevo strokovnjaka, naslovljeno na GSS in delodajalca, če je to nujno zaradi bistvenih osebnih ali poklicnih interesov strokovnjaka;

(c) s strani GSS, če strokovnjak ne izpolnjuje obveznosti iz tega sklepa. Strokovnjak ima pred prenehanjem dodelitve možnost, da poda svoje mnenje;

(d) s strani GSS v primeru prenehanja ali spremembe upravnega statusa strokovnjaka kot stalnega uradnika ali pogodbenega uslužbenca delodajalca. Strokovnjak ima pred prenehanjem dodelitve možnost, da poda svoje mnenje.

3. V primeru prenehanja dodelitve na podlagi točke (c) odstavka 2 GSS nemudoma obvesti delodajalca in stalno predstavništvo zadevne države članice.

POGLAVJE II

DELOVNI POGOJI

Člen 11

Socialna varnost

1. Pred dodelitvijo delodajalec potrdi GSS, da bo za strokovnjaka med dodelitvijo veljala zakonodaja s področja socialne varnosti, ki se uporablja za javno upravo države članice ali MVO, pri kateri je strokovnjak zaposlen. V ta namen javna uprava države članice zagotovi GSS potrdilo iz člena 19(2) Uredbe (ES) št. 987/2009 Evropskega parlamenta in Sveta (3) (v nadaljnjem besedilu: prenosljivi dokument A1). MVO zagotovi GSS potrdilo, enakovredno prenosljivemu dokumentu A1, ki dokazuje, da zakonodaja s področja socialne varnosti, ki se uporablja, zagotavlja kritje stroškov zdravstvenega varstva v tujini.

2. Od trenutka nastopa dodelitve ima strokovnjak nezgodno zavarovanje, ki ga krije GSS. GSS zagotovi strokovnjaku kopijo pogojev tega zavarovanja na dan, ko se zglasi v pristojni službi generalnega direktorata za administracijo, da uredi upravne formalnosti, povezane z dodelitvijo.

3. Če je v okviru službene poti, v kateri sodeluje strokovnjak v skladu s členom 7(3) in členom 29, potrebno dodatno ali posebno zavarovanje, zadevne stroške krije GSS.

Člen 12

Delovni čas

1. Za strokovnjaka se uporabljajo pravila, ki veljajo v GSS in urejajo delovni čas in fleksibilni delovnik, odvisno od zahtev delovnega mesta v okviru GSS, na katero je strokovnjak dodeljen.

2. Strokovnjak med dodelitvijo dela s polnim delovnim časom. GSS lahko na podlagi ustrezno utemeljene zahteve generalnega direktorata in po pridobljenem soglasju delodajalca strokovnjaku odobri skrajšani delovni čas, vendar le, če je to združljivo z interesi GSS.

3. V primeru odobritve skrajšanega delovnega časa dela strokovnjak vsaj polovico običajnega delovnega časa.

4. Strokovnjakom se lahko izplačajo nadomestila za izmensko delo ali za pripravljenost na delovnem mestu, ki se uporabljajo v okviru GSS.

Člen 13

Odsotnost zaradi bolezni ali nezgode

1. V primeru odsotnosti zaradi bolezni ali nezgode strokovnjak čim prej obvesti svojega nadrejenega in navede svoj trenutni naslov. Če je strokovnjak odsoten več kot tri zaporedne dni, predloži zdravniško potrdilo, od njega pa se lahko tudi zahteva, da opravi zdravniški pregled, ki ga organizira GSS.

2. Kadar odsotnost zaradi bolezni ali nezgode, ki ne traja več kot tri dni, v obdobju 12 mesecev presega 12 dni, se od strokovnjaka zahteva zdravniško potrdilo za vsako nadaljnjo odsotnost zaradi bolezni ali nezgode.

3. Kadar odsotnost zaradi bolezni ali nezgode traja dlje kot en mesec ali presega dolžino obdobja zaposlitve strokovnjaka – upošteva se daljše od navedenih obdobij –, se izplačevanje nadomestila iz člena 19(1) in (2) avtomatično prekine. Ta odstavek se ne uporablja v primeru bolezni, povezane z nosečnostjo. Odsotnost zaradi bolezni ali nezgode se ne more podaljšati preko obdobja dodelitve zadevne osebe.

4. Vendar pa strokovnjak, ki je bil med dodelitvijo žrtev nezgode pri delu, še naprej v celoti prejema nadomestila iz člena 19(1) in (2) v obdobju delovne nezmožnosti, in sicer do konca dodelitve.

Člen 14

Letni dopust, izredni dopust in dela prosti dnevi

1. Brez poseganja v posebne določbe iz tega sklepa se za strokovnjaka uporabljajo pravila o letnem dopustu, izrednem dopustu in dela prostih dnevih, ki veljajo v GSS.

2. Dopust mora predhodno odobriti služba, ki ji je strokovnjak dodeljen.

3. Na ustrezno utemeljeno prošnjo delodajalca lahko GSS na obdobje 12 mesecev odobri do dva dni dodatnega izrednega dopusta. Prošnje se obravnavajo za vsak primer posebej.

4. Strokovnjak izgubi pravico do dni letnega dopusta, ki jih ne izkoristi do konca obdobja dodelitve.

5. Generalni direktor službe, ki ji je strokovnjak dodeljen, lahko strokovnjaku, ki je dodeljen za manj kot šest mesecev, na njegovo utemeljeno prošnjo odobri izredni dopust. V celotnem obdobju dodelitve se lahko odobri največ tri dni takega izrednega dopusta. Generalni direktor službe se pred odobritvijo takšnega dopusta posvetuje z generalnim direktorjem administracije.

Člen 15

Izredni dopust za izobraževanje

Ta člen se uporablja za strokovnjake, ki so dodeljeni za šest mesecev ali več.

Ne glede na člen 14(3) lahko GSS odobri dodatni izredni dopust za izobraževanje strokovnjaka, ki ga organizira delodajalec, če delodajalec predloži ustrezno utemeljeno prošnjo z namenom ponovnega vključevanja strokovnjaka. Nadomestila iz člena 19 se v času tega dodatnega izrednega dopusta ne izplačujejo.

Člen 16

Porodniški in očetovski dopust

1. Za strokovnjaka se uporabljajo pravila o porodniškem in očetovskem dopustu, ki veljajo v GSS.

2. Kadar nacionalna zakonodaja delodajalca omogoča daljši porodniški dopust, se dodelitev na prošnjo strokovnjaka in po predhodnem soglasju delodajalca prekine za čas, ki presega čas dopusta, odobrenega s strani GSS. V tem primeru se, če je to v interesu GSS, obdobje dodelitve podaljša za obdobje, ki je enako času prekinitve.

3. Ne glede na odstavek 1 lahko strokovnjak po predhodnem soglasju delodajalca zaprosi za prekinitev dodelitve v celotnem obdobju, ko je odobren porodniški dopust. V tem primeru se, če je to v interesu GSS, dodelitev podaljša za čas prekinitve.

4. Odstavka 2 in 3 se uporabljata tudi v primeru posvojitve.

Člen 17

Upravljanje in nadzor

Za upravljanje in nadzor nad delovnim časom in odsotnostmi sta zadolžena generalni direktorat za administracijo GSS in generalni direktorat ali služba, kateri je strokovnjak dodeljen, v skladu s pravili in postopki, ki veljajo v GSS.

POGLAVJE III

NADOMESTILA IN STROŠKI

Člen 18

Izračun nadomestil in potnih stroškov

1. Za namene tega sklepa kraj zaposlitve, dodelitve in povratka DNS določi GSS glede na njihovo geografsko lego, ki temelji na zemljepisni dolžini in širini in jo v ustrezni bazi podatkov določi organ za imenovanja GSS.

2. Geografska oddaljenost iz členov 19 in 20 tega sklepa med krajem dodelitve na eni strani in krajem zaposlitve ali povratka na drugi se določi na podlagi razdalje po velikem krogu med točkama glede na njuno zemljepisno dolžino in širino, na podlagi koordinatnega sistema WGS 84 (Svetovni geodetski sistem iz leta 1984).

3. Za namene tega sklepa:

(a) kraj zaposlitve pomeni kraj, kjer je DNS opravljal naloge za svojega delodajalca pred dodelitvijo;

(b) je kraj dodelitve Bruselj;

(c) kraj povratka pomeni kraj, kjer bo DNS opravljal svojo glavno dejavnost po zaključku dodelitve.

Kraj zaposlitve se določi v izmenjavi pisem iz člena 4(1). Kraj povratka se določi na podlagi izjave delodajalca.

4. Za namene tega člena se ne upoštevajo okoliščine, ki izhajajo iz nalog, ki jih je DNS opravljal za državo članico, ki ni država kraja dodelitve, ali za MVO.

Člen 19

Nadomestila

1. DNS ima v obdobju dodelitve pravico do dnevnega nadomestila po istih merilih kot dodatek za izselitev za uradnike iz člena 4 Priloge VII h Kadrovskim predpisom. Če so ta merila izpolnjena, znaša dnevno nadomestilo 128,67 EUR. Če niso, znaša 32,18 EUR.

2. DNS je v obdobju dodelitve upravičen do dodatnega mesečnega nadomestila, ki se izplača v skladu s spodnjo tabelo.

Geografska oddaljenost med krajem zaposlitve in krajem dodelitve (v km) Znesek v EUR 0–150 0,00 > 150 82,70 > 300 147,03 > 500 238,95 > 800 385,98 > 1 300 606,55 > 2 000 726,04

3. Nadomestila iz odstavkov 1 in 2 tega člena so namenjena tudi kritju stroškov selitve DNS in kakršnih koli letnih potnih stroškov med dodelitvijo. Izplačujejo se za čas službenih potovanj, letni dopust, porodniški, očetovski ali posvojiteljski dopust, izredni dopust in dela proste dni, ki jih odobri GSS, brez poseganja v člene 14, 15 in 16. V primeru odobritve skrajšanega delovnega časa je DNS upravičen do sorazmerno znižanih nadomestil.

4. Ob nastopu dodelitve DNS prejme predujem v znesku, ki ustreza 75 dnevnim nadomestilom, s tem nakazilom pa preneha vsakršna upravičenost do kakršnih koli nadaljnjih takih nadomestil za obdobje, na katero se to izplačilo nanaša. Če dodelitev pri GSS preneha pred iztekom obdobja, ki se upošteva pri izračunu predujma, je DNS dolžan vrniti znesek, ki ustreza preostanku tega obdobja.

5. Delodajalec ob izmenjavi pisem iz člena 4(1) obvesti GSS o vseh izplačilih, podobnih tistim iz odstavkov 1 in 2 tega člena, ki jih je prejel DNS. Vse take zneske se odšteje od ustreznih nadomestil, ki jih GSS izplača DNS.

6. Posodobitev osebnih prejemkov in nadomestil, sprejeta v skladu s členom 65 in Prilogo XI h Kadrovskim predpisom, samodejno velja za mesečna in dnevna nadomestila v mesecu po njihovem sprejetju brez učinka za nazaj. Po posodobitvi se novi zneski objavijo v seriji C Uradnega lista Evropske unije.

Člen 20

Potni stroški

1. DNS ima ob začetku dodelitve pravico do pavšalnega povračila potnih stroškov.

2. Pavšalno povračilo temelji na kilometrini za geografsko razdaljo med krajem zaposlitve in krajem dodelitve. Kilometrina se določi v skladu s členom 7 Priloge VII h Kadrovskim predpisom.

3. DNS ima ob zaključku dodelitve pravico do povračila potnih stroškov do kraja povratka. To povračilo ne sme biti višje od zneska, do katerega bi bil DNS upravičen v primeru vrnitve v kraj zaposlitve.

4. Potni stroški za družinske člane DNS se ne povrnejo.

Člen 21

Službene poti in stroški

1. Strokovnjak je lahko napoten na službeno pot ob upoštevanju člena 7(2) in (3).

2. Stroški službene poti se povrnejo v skladu z določbami, veljavnimi v GSS.

Člen 22

Usposabljanje

Strokovnjak ima pravico obiskovati izobraževalne tečaje, ki jih organizira GSS, če je to v interesu GSS. Pri odločanju o odobritvi obiskovanja tečajev se upošteva upravičen interes strokovnjaka, še zlasti tisti v zvezi z razvojem njegove poklicne poti po koncu dodelitve.

Člen 23

Upravne določbe

1. Strokovnjak se prvi dan dodelitve zglasi pri pristojni službi generalnega direktorata za administracijo, da uredi potrebne upravne formalnosti. Strokovnjak delo nastopi na prvi ali šestnajsti dan v mesecu.

2. GSS plačila izvede v evrih na bančni račun, odprt pri bančni instituciji v Uniji.

POGLAVJE IV

STROKOVNJAKI V OKVIRU KRATKOTRAJNE BREZPLAČNE DODELITVE

Člen 24

Strokovnjaki v okviru kratkotrajne brezplačne dodelitve

1. GSS se lahko kratkotrajno brezplačno dodeli visoko specializirani strokovnjak z namenom opravljanja specifičnih nalog za obdobje največ šestih mesecev, ki se lahko podaljša v skladu s členom 25(1).

Brez poseganja v kakršen koli nasproten dogovor med GSS in upravo, ki kratkotrajno brezplačno dodeli strokovnjaka, v okviru take dodelitve GSS ne izplačuje nobenih nadomestil ali stroškov, razen stroškov iz člena 29, kjer je to primerno.

2. Ob upoštevanju členov 25 do 29 se za strokovnjake v okviru kratkotrajne brezplačne dodelitve uporabljajo tudi pravila iz členov 1 do 17, 21 do 23 in 30 do 32.

3. Brez poseganja v člen 8 ravnanje strokovnjaka v okviru kratkotrajne brezplačne dodelitve vedno odraža dejstvo, da je dodeljen GSS, in nikoli ne sme škodovati njegovi funkciji v GSS.

Člen 25

Obnovitev in podaljšanje kratkotrajne brezplačne dodelitve

1. Obdobje iz člena 24(1) se lahko podaljša enkrat, in sicer za največ šest mesecev. Vendar pa se lahko GSS v izjemnih primerih odloči, da odobri podaljšanje za več kot šest mesecev.

2. Strokovnjak v okviru kratkotrajne brezplačne dodelitve je lahko v skladu s pravili iz tega sklepa ponovno dodeljen GSS, če je preteklo najmanj leto dni med koncem prejšnje dodelitve in novo dodelitvijo.

3. V izjemnih primerih se lahko enoletno obdobje iz odstavka 2 skrajša.

Člen 26

Opis nalog

1. V izmenjavi pisem iz člena 4(1) se navede ime odgovorne osebe v generalnem direktoratu ali direktoratu, enoti ali drugi službi, kateri je strokovnjak kratkotrajno brezplačno dodeljen, ter podroben opis nalog, ki jih bo ta strokovnjak opravljal.

2. Strokovnjak v okviru kratkotrajne brezplačne dodelitve prejema navodila glede specifičnih nalog, ki jih opravlja, od odgovorne osebe iz odstavka 1.

Člen 27

Zavarovanje

Brez poseganja v člen 29 in ne glede na člen 11(2) in (3) GSS krije nezgodno zavarovanje strokovnjaka v okviru kratkotrajne brezplačne dodelitve v primerih, kadar teh stroškov za ista tveganja ne krije delodajalec tega strokovnjaka.

Člen 28

Delovni pogoji

1. Ne glede na drugi stavek člena 12(2) strokovnjak v okviru kratkotrajne brezplačne dodelitve v času trajanja dodelitve dela samo s polnim delovnim časom.

2. Člen 12(4) se za strokovnjaka v okviru kratkotrajne brezplačne dodelitve ne uporablja.

3. Člen 14(3) in (5) se za strokovnjaka v okviru kratkotrajne brezplačne dodelitve ne uporablja. Vendar pa mu lahko generalni direktor službe, kateri je strokovnjak kratkotrajno brezplačno dodeljen, na podlagi utemeljene prošnje strokovnjaka odobri izredni dopust. V celotnem obdobju dodelitve se lahko odobri največ tri dni takega izrednega dopusta. Generalni direktor službe se predhodno posvetuje z generalnim direktorjem administracije.

Člen 29

Službene poti

1. Če strokovnjak v okviru kratkotrajne brezplačne dodelitve sodeluje pri službeni poti v kraju, ki ni kraj dodelitve, in med GSS in delodajalcem ni dogovorjeno drugače, prejme povračila v skladu s pravili, ki za povračila stroškov službenih poti veljajo za uradnike.

2. Če GSS uradnikom v okviru službene poti zagotovi posebno zavarovanje za povečano tveganje, se tudi strokovnjaku v okviru kratkotrajne brezplačne dodelitve, ki sodeluje pri tej službeni poti, zagotovi tako zavarovanje.

3. Za strokovnjaka v okviru kratkotrajne brezplačne dodelitve, ki je na službeni poti zunaj ozemlja EU, se uporabljajo varnostne ureditve GSS, ki veljajo za take službene poti.

POGLAVJE V

PRITOŽBE

Člen 30

Pritožbe

Brez poseganja v možnost sprožitve postopkov lahko vsak strokovnjak po prevzemu nalog ter pod pogoji in v rokih iz člena 263 PDEU pri enoti generalnega direktorata za administracijo, pristojni za pritožbe in zahteve na podlagi s Kadrovskih predpisov, vloži pritožbo zoper vsak akt generalnega sekretarja Sveta na podlagi tega sklepa in ki ima za strokovnjaka negativne učinke, razen zoper akte, ki izhajajo neposredno iz odločitev delodajalca.

Pritožbo je treba vložiti v dveh mesecih. Rok začne teči na dan, ko se zadevno osebo uradno obvesti o odločitvi, nikakor pa ne pozneje kakor na dan, ko je ta prejela tako uradno obvestilo. Generalni direktor administracije uradno obvesti zadevno osebo o utemeljeni odločitvi v štirih mesecih po datumu vložitve pritožbe. Če po izteku tega roka strokovnjak ni prejel odgovora na pritožbo, se šteje, da je bila pritožba implicitno zavrnjena.

POGLAVJE VI

KONČNE DOLOČBE

Člen 31

Zagotavljanje informacij

Stalna predstavništva vseh držav članic se vsako leto obvešča o številu strokovnjakov v GSS. Te informacije vključujejo tudi:

(a) državljanstva strokovnjakov, dodeljenih iz MVO, kot je določeno v drugem pododstavku člena 2(4);

(b) kakršne koli izjeme pri izbirnem postopku v skladu s členom 3(4);

(c) razporeditev vseh strokovnjakov;

(d) kakršne koli prekinitve in predčasna prenehanja dodelitev strokovnjakov iz členov 9 in 10;

(e) letno posodobitev nadomestil DNS v skladu s členom 19.

Člen 32

Prenos pooblastil

Vsa pooblastila, ki so na GSS prenesena s tem sklepom, izvršuje generalni sekretar Sveta. Generalni sekretar Sveta je pooblaščen, da katero koli ali vsa ta pooblastila prenese na generalnega direktorja administracije GSS.

Člen 33

Razveljavitev

Sklep 2007/829/ES se razveljavi. Vendar se člen 2(1) in členi 15 do 19 navedenega sklepa brez poseganja v člen 34 še naprej uporabljajo za vse dodelitve, ki so v trenutku začetka veljavnosti tega sklepa že v teku.

Člen 34

Začetek veljavnosti in uporaba

Ta sklep začne veljati na dan objave v Uradnem listu Evropske unije.

Uporablja se od prvega dne v mesecu, ki sledi začetku veljavnosti tega sklepa, in sicer za vse nove dodelitve ali obnovitve ali podaljšanja dodelitev.

V Luxembourgu, 23. junija 2015 Za Svet Predsednik E. RINKĒVIČS

(1) Sklep Sveta 2007/829/ES z dne 5. decembra 2007 o pravilih, ki se uporabljajo za nacionalne strokovnjake in vojaške uslužbence, dodeljene generalnemu sekretariatu Sveta, in razveljavitvi Sklepa 2003/479/ES (UL L 327, 13.12.2007, str. 10).

(2) Uredba (EU, Euratom) št. 1023/2013 Evropskega parlamenta in Sveta z dne 22. oktobra 2013 o spremembi Kadrovskih predpisov za uradnike Evropske unije in Pogojev za zaposlitev drugih uslužbencev Evropske unije (UL L 287, 29.10.2013, str. 15).

(3) Uredba (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (UL L 284, 30.10.2009, str. 1).